Mafyou 3
Jan, Nonm-lan Ki Té Ka Batizé-a
(Mak 1:1-8; Louk 3:1-18; Jan 1:19-28)
1Tibwen tan apwé sa, Jan Batis, nonm-lan ki té ka batizé sé moun-an, alé an hòtè an Joudiya épi i koumansé pwéché. 2I di, "Tounen hòd péché zòt, paski Bondyé ka vini touswit pou kondwi sé moun li-an."
3Sé konsèné Jan Batis pwòfèt Izaya té ka palé lè i té di,
"Vwa on nonm ka kwiyé byen lwen an hòtè, i ka di,
'Pwépawé chimen-an bay Senyè-a,
fè twas ki dwèt pou'y sa pasé.' "
4Had Jan Batis té fèt épi pwèl kanmèl, épi i té ni an sanng tjwi an wen'y, épi i té ka manjé kwitjèt épi siwo myèl.
5Moun sòti an vil Jérouzalèm épi an tout ti kòt ki an Joudiya épi tout plas ki oliwon Lawivyè Jouden-an pou yo ay kouté Jan Batis. 6Yo konfésé péché yo épi Jan Batis batizé yo an Lawivyè Jouden-an.
7Mé lè Jan Batis wè an pil Fawizyen épi Sadisyen ka vini koté'y pou'y batizé yo, i di yo, "Débann sèpan kon zòt yé! Ès ou kwè lè ou vini pou mwen batizé'w, ou kay chapé anba pinisyon-an Bondyé kay bay sé moun-an ki mové-a? 8Viv adan an mannyè pou moun wè ou ja tounen hòd movèzté'w. 9Épi pa kwè paski ou ka di ou sé désandan Abrahanm, sa kay chapé'w anba pinisyon-an. Mwen ka di'w, Bondyé sa pwan sé wòch sala épi fè yo vini ich Abrahanm pou wiplasé'w. 10Bondyé ja tou pawé pou jijé moun, menm kon an hach ki tou pawé pou koupé sé pyé bwa-a an chous yo. Tout pyé bwa ki pa ka pòté bon fwi kay koupé épi jété an difé-a.
11"Mwen batizé'w épi dlo pou moutwé ou ja tounen hòd péché'w, mé moun-an ki kay vini apwé mwen-an ni pli pouvwa pasé mwen. Mwen pa menm vo pou pòté soulyé'y. I kay batizé'w épi Lèspwi Bondyé épi difé. 12I ni bésin li an lanmen'y épi i pawé pou vanné gwenn-an. Épi i kay mété sé gwenn-an i vanné-a an kay li, mé i kay bwilé sé pay-la adan an difé ki pa kay janmen tenn."
Jan Batis Batizé Jézi
(Mak 1:9-11; Louk 3:21-22)
13An tan sala Jézi sòti an Galili épi i alé bò Lawivyè Jouden-an pou Jan Batis té batizé'y. 14Lè i wivé la, Jan Batis di'y, "Pouki pou'w mandé mwen pou batizé'w? Sé ou ki sipozé batizé mwen."
15Mé Jézi di'y, "Kité'y fèt kon sa kou sala, paski i bon pou nou fè tout sa Bondyé mandé." Lè i di sa, Jan Batis dakò pou batizé'y.
16Kon Jan Batis fin batizé Jézi, Jézi sòti an dlo-a, i wè syèl-la ouvè épi Lèspwi Bondyé désann kon yon toutwèl épi pozé asou'y. 17Épi an vwa an syèl-la di, "Sa sé Gason mwen. Pa dé enmen mwen enmen'y, épi mwen byen plè épi'y."